

**Θεματολογία της Έκτακτης Συνόδου Πρυτάνεων ελληνικών ΑΕΙ**

Με αφορμή τα πρόσφατα γεγονότα στο Αριστοτέλειο Πανεπιστήμιο Θεσσαλονίκης και στο πλαίσιο της κρίσιμης συγκυρίας θεσμικών νομοθετικών αλλαγών που αφορούν τη λειτουργία των ελληνικών ΑΕΙ κρίνεται απαραίτητη η έκτακτη σύγκληση της Συνόδου Πρυτάνεων.

Οι διοικήσεις των ελληνικών ΑΕΙ αντιμετωπίζουν σήμερα ζητήματα η επεξεργασία των οποίων απαιτεί συνέργειες και συντονισμό μεταξύ των ιδρυμάτων. Επείγοντα ζητήματα τα οποία θα απασχολήσουν την Έκτακτη Σύνοδο των Πρυτάνεων περιλαμβάνουν:

* τη διασφάλιση των ομαλών συνθηκών λειτουργίας της ακαδημαϊκής κοινότητας και την αντιμετώπιση ψευδών ειδήσεων με στόχο τις διοικήσεις των Πανεπιστημίων
* τις συνισταμένες εφαρμογής των θεσμικών ρυθμίσεων που επιφέρει ο νέος νόμος
* την διασπορά ειδησεογραφικών δημοσιευμάτων που αναφέρονται σε κλείσιμο ακαδημαϊκών μονάδων και εισαγωγή νέων μορφών Τριετών Προγραμμάτων Σπουδών στα ΑΕΙ.
* τις αναφορές στον τύπο σε επικείμενες νομοθετικές πρωτοβουλίες περί επικείμενης αλλαγής του τρόπου διοίκησης των ιδρυμάτων (επαναφορά του θεσμού των Συμβουλίων Διοίκησης)
* τις τρέχουσες διαδικασίες αξιολόγησης/πιστοποίησης και σύναψης προγραμματικών συμφωνιών που αφορούν τη χρηματοδότηση των ιδρυμάτων.

 